BRATISLAVA. Nepríjemné prekvapenie čaká rodičov na posledných združeniach pred vysvedčeniami. Namiesto prospechu ako prvý bod riešia zbierku na vlajku. Štátne symboly v triedach prikázal od 1. septembra vlastenecký zákon, ktorý presadila vláda Roberta Fica (Smer). Školám na ich nákup peniaze nepridala. Vlajky a tabule s textom ústavy vyjdú školu na niekoľko sto eur.
,,Prvé, čo od nás chceli na rodičovskom, boli eurá na vlajku. Je to nehorázne, veď tvrdili, že to nebude žiadna finančná záťaž," hovorí Bratislavčanka Lenka Kotíková, ktorej syn je druhák.
V priemere po jednom eure od rodičov pýtali aj na ZŠ Mierová v Bratislave. ,,Niektorí dali bez váhania, iní sa sťažovali, že musia financovať, čo je dané zákonom," povedala riaditeľka Renáta Krížková. Bez pomoci rodičov by škole chýbali peniaze. Najlacnejšia ponuka od firiem je podľa nej sedem eur na triedu, najdrahšia 20. Celú školu to vyjde do 600 eur.
Ani riaditeľ ZŠ v Dunajskej Strede Alexander Fibi nemá za čo kúpiť štátne symboly. Rozhodol sa však, že od rodičov eurá zbierať nebude. ,,Máme šikovné deti, vedia pekne maľovať. Znaky si vyrobíme podľa predlohy."
Minister školstva Ján Mikolaj tvrdí, že s vlajkami nie je problém. Tri eurá na triedu si môžu dovoliť," odhadol výdavky. Mikolaj nedávno vydal predpis, ako má tabuľa so symbolmi vyzerať. Panel musí byť na čelnej stene. Je taký veľký, že ho podľa Krížkovej bude sčasti zakrývať tabuľa. ,,A do riaditeľne sa nezmestí."